“Татфондбанк”ка акча салганнарга компенсация түләнә башлады

	Татфондбанкта 1,4 млн сумга кадәр кертемнәре булган физик затлар, шәхси эшмәкәрләр һәм крестьян-фермер хуҗалыклары хуҗалары түләүләрне ала алачак. Бу хакта бүген Татарстан Дәүләт Советының 24 нче утырышы барышында республиканың икътисад министры Артем Здунов хәбәр итте.	 Министр билгеләп үткәнчә, Татфондбанк мәсьәләсен хәл итү өчен, Татарстан Президенты фәрманы нигезендә эшче төркем булдырылган иде. Әлеге эшче төркемгә өч банк кертелгән, алар эшмәкәрләргә бу проблеманы чишәргә ярдәм итәчәк. Чәршәмбе көнне исә Казан эшмәкәрләре белән очрашу күздә тотыла. Анда башкаланың Башкарма комитеты әгъзалары да катнашуы көтелә.

“Үзәк банкның бик оператив рәвештә эш итүен билгеләп үтәргә кирәк. Бүгеннән кертемнәрне иминиятләштерү агентлыгы түләүләре бирелә башлады”, - диде Артем Здунов.

Министр шулай ук эшмәкәрләрнең салымнар һәм хезмәт күрсәтүләр өчен түли алмау белән бәйле кыенлыкларга калуын әйтте. Аның сүзләренчә, зыян күргән оешмалар хезмәт хакларын, салымнарны түли алсын өчен, эшмәкәрләргә ярдәм итү фонды бюджетын 1 млрд сумга арттырачаклар. Зыян күрүчеләр гадиләштерелгән система буенча микрозаймнар ала алачак. Кичектереп булмый торган чыгымнар белән бәйле мәьәлә Яңа елга кадәр хәл ителәчәк. дип вәгъдә бирде икътисад министры.  Шулай ук бүген “Татфондбанк”ка акча салганнарга биш банкта иминият акчаларын түли башладылар. Кертемнәрне иминиятләштерү агентлыгы әлеге банк клиентларын фамилиясенең беренче хәрефе буенча бүлде, акчаларын алу өчен кайсы банкка мөрәҗәгать итәргә икәнен таблицадан карап була. Моның өчен 26 декабрьдән башлап агентлык сайтындагы «Найти свой банк-агент» сервисыннан файдалану мөмкинлеге каралган («Страхование вкладов/Страховые случаи/"Татфондбанк" (ПАО)»).

Кертемчеләрне кайсы банк-агент аша акчаларын алачаклары, аларның подразделениеләре, эш тәртибе турындагы мәгълүмат Кертемнәрне иминиятләштерү агентлыгы сайтында бар.  “Ак Барс” банкы да “Татфондбанк”ка акча салганнарга компенсация түли.  Банк матбугат хезмәтендә хәбәр итүләренчә, “Ак Барс” банкы бүлекләрендә иминият түләүләре Казан, Мәскәү, Санкт-Петербург, Уфа, Йошкар-Ола, Түбән Новгород, Новосибирск, Пермь, Самара, Саратов, Екатеринбург, Ижевск һәм Ярославльдә яшәүче клиентларның фамилияләре “К” һәм “Л” хәрефенә башланганнарына бирелә.

“Татфондбанк” клиентларына уңайлы булсын өчен 2016 елның 26 декабреннән 30ына кадәр “Ак Барс” банкы офисларының шактые көчәйтелгән режимда, шул исәптән сәгать кичке 9га кадәр, эшләячәк. “Ак Барс” банкы бүлекләренең Яңа ел бәйрәме каникулларындагы графигы, 30 декабрьдән дә соңга калмый, урнаштырылачак. Иминият акчаларын түләү турындагы мәгълүмат алу өчен банк “кайнар линия” ачты: 8 800 2005 303 (Россия буенча телефон элемтәсе бушлай була).

“Татфондбанк” клиентына акчасын кайтару өчен “Ак Барс” банкына паспортын күрсәтергә, күргән зыянын каплату мәсьәләсендә билгеләнгән форма буенча гариза язарга кирәк була. Андый гариза бланкларын “Ак Барс” банкы бүлекчәләрендә алып тутырырга була.

Гражданнарның барлык кертемнәре, сроклылары да һәм таләп ителгәнчегә кадәр булганнары да, валюта кертемнәрен, агымдагы счетларын да кертеп, шул исәптән банк карталары буенча исәп-хисап ясау, хезмәт хакы, пенсия һәм стипендия алу өчен булганнары, шәхси эшкуарлар счетларындагы акчалар да, 1 миллион 400 мең сумга кадәр суммада иминиятләштерелгән.

Компенсация акчасы түләячәк “Ак Барс” банкы подразделениеләре адреслары, эш вакыты турында белешмәне биредәге сылтама буенча карарга мөмкин. Иминият акчалары бирелү тәртибе турында Кертемнәрне иминиятләштерү агентлыгының “кайнар линия” телефоны буенча белешеп була: 8-800-200-08-05. 
	Лилия ЛОКМАНОВА	
Татар-информ

	№ --- | 26.12.2016	


